ระเบียบคณะกรรมการป้องกันและปราบปรามการทุจริตในภาครัฐ
ระเบียบคณะกรรมการป้องกันและปราบปรามการทุจริตในภาครัฐ
ว่าด้วยเงินเพิ่มสำหรับตำแหน่งพนักงาน
ป.ป.ท. และเจ้าหน้าที่ ป.ป.ท.
พ.ศ. ๒๕๕๕
 

โดยที่เป็นการสมควรกำหนดเงินเพิ่มสำหรับตำแหน่งที่มีเหตุพิเศษ
สำหรับผู้ที่คณะกรรมการ ป.ป.ท. แต่งตั้งให้ปฏิบัติหน้าที่พนักงาน ป.ป.ท.
และเจ้าหน้าที่ ป.ป.ท.
เนื่องจากเป็นผู้ดำรงตำแหน่งที่มีเหตุพิเศษตามกฎหมายว่าด้วยระเบียบข้าราชการพลเรือน

อาศัยอำนาจตามความในมาตรา ๔ วรรคสอง และมาตรา ๕๒
แห่งพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. ๒๕๕๑
ประกอบกับมาตรา ๓๘ แห่งพระราชบัญญัติระเบียบข้าราชการพลเรือน พ.ศ. ๒๕๕๑ คณะกรรมการ
ป.ป.ท. โดยความเห็นชอบของกระทรวงการคลังจึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการป้องกันและปราบปรามการทุจริตในภาครัฐว่าด้วยเงินเพิ่มสำหรับตำแหน่งพนักงาน
ป.ป.ท. และเจ้าหน้าที่ ป.ป.ท. พ.ศ. ๒๕๕๕

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้
พนักงาน ป.ป.ท. หมายความว่า
เลขาธิการคณะกรรมการป้องกันและปราบปรามการทุจริตในภาครัฐ
รองเลขาธิการคณะกรรมการป้องกันและปราบปรามการทุจริตในภาครัฐ และผู้ซึ่งคณะกรรมการ
ป.ป.ท.
แต่งตั้งจากข้าราชการในสังกัดสำนักงานคณะกรรมการป้องกันและปราบปรามการทุจริตในภาครัฐ
ซึ่งดำรงตำแหน่งประเภทอำนวยการ หรือประเภทวิชาการ
ตำแหน่งนักสืบสวนสอบสวนระดับไม่ต่ำกว่าหัวหน้างานหรือเทียบเท่า ให้ปฏิบัติการตามกฎหมายว่าด้วยมาตรการของฝ่ายบริหารในการป้องกันและปราบปรามการทุจริต
เจ้าหน้าที่ ป.ป.ท. หมายความว่า
ผู้ซึ่งคณะกรรมการ ป.ป.ท.
แต่งตั้งจากข้าราชการในสังกัดสำนักงานคณะกรรมการป้องกันและปราบปรามการทุจริตในภาครัฐ
ซึ่งดำรงตำแหน่งประเภทอำนวยการ หรือประเภทวิชาการ ตำแหน่งนักสืบสวนสอบสวน
ให้ปฏิบัติการตามกฎหมายว่าด้วยมาตรการของฝ่ายบริหารในการป้องกันและปราบปรามการทุจริต

ข้อ ๔ ให้พนักงาน
ป.ป.ท. และเจ้าหน้าที่ ป.ป.ท.
ได้รับเงินเพิ่มสำหรับตำแหน่งที่มีเหตุพิเศษเป็นรายเดือน
จากงบประมาณรายจ่ายของสำนักงานคณะกรรมการป้องกันและปราบปรามการทุจริตในภาครัฐ ทั้งนี้
ตามหลักเกณฑ์และเงื่อนไขที่กำหนดในระเบียบนี้

ข้อ ๕ ให้พนักงาน
ป.ป.ท. และเจ้าหน้าที่ ป.ป.ท.
ได้รับเงินเพิ่มสำหรับตำแหน่งที่มีเหตุพิเศษตามบัญชีอัตราค่าตอบแทนพิเศษของข้าราชการสำนักงาน
ป.ป.ช. แนบท้ายระเบียบคณะกรรมการป้องกันและปราบปรามการทุจริตแห่งชาติว่าด้วยเงินค่าตอบแทนพิเศษของข้าราชการสำนักงานคณะกรรมการป้องกันและปราบปรามการทุจริตแห่งชาติ
ในอัตราร้อยละ ๘๐
การได้รับเงินเพิ่มสำหรับตำแหน่งที่มีเหตุพิเศษตามวรรคหนึ่ง
สำหรับเลขาธิการคณะกรรมการป้องกันและปราบปรามการทุจริตในภาครัฐ และรองเลขาธิการคณะกรรมการป้องกันและปราบปรามการทุจริตในภาครัฐให้ได้รับในตำแหน่งรองเลขาธิการคณะกรรมการ
ป.ป.ช. และผู้ช่วยเลขาธิการคณะกรรมการ ป.ป.ช. ตามลำดับ

ข้อ ๖ การจ่ายเงินเพิ่มสำหรับตำแหน่งที่มีเหตุพิเศษให้แก่พนักงาน
ป.ป.ท. และเจ้าหน้าที่ ป.ป.ท. ให้จ่ายได้ตั้งแต่วันที่ได้รับการแต่งตั้งจากคณะกรรมการ
ป.ป.ท. และต้องปฏิบัติหน้าที่หลักของตำแหน่งที่ได้รับการแต่งตั้ง
กรณีบรรจุใหม่
ให้จ่ายได้ตั้งแต่วันที่พ้นการทดลองปฏิบัติหน้าที่ราชการ
กรณีที่มีการเลื่อนระดับของตำแหน่ง
ให้จ่ายได้ตั้งแต่วันที่ระบุในคำสั่งของผู้มีอำนาจสั่งบรรจุและแต่งตั้ง

ข้อ ๗ กรณีที่พนักงาน
ป.ป.ท. หรือเจ้าหน้าที่ ป.ป.ท.
ไม่ได้มาปฏิบัติราชการในเดือนใดให้งดจ่ายเงินเพิ่มสำหรับตำแหน่งที่มีเหตุพิเศษในเดือนนั้น
สำหรับกรณีที่ปฏิบัติราชการในเดือนใดไม่เต็มเดือนให้จ่ายเงินเพิ่มสำหรับตำแหน่งที่มีเหตุพิเศษตามสัดส่วนจำนวนวันที่ได้มาปฏิบัติราชการ
เว้นแต่กรณีดังต่อไปนี้
(๑)
กรณีที่ได้รับคำสั่งให้ไปปฏิบัติหน้าที่อื่นที่ไม่มีสิทธิได้รับเงินเพิ่มสำหรับตำแหน่งที่มีเหตุพิเศษตามระเบียบนี้และไม่ได้ปฏิบัติหน้าที่หลักของตำแหน่ง
ให้งดจ่ายเงินเพิ่มสำหรับตำแหน่งที่มีเหตุพิเศษในระหว่างวันที่มิได้ปฏิบัติหน้าที่หลักดังกล่าว
(๒)
กรณีเจ็บป่วยอันเนื่องมาจากการปฏิบัติหน้าที่ราชการจนเป็นเหตุให้ไม่สามารถปฏิบัติราชการได้และอยู่ระหว่างได้รับอนุญาตให้ลาเพื่อรักษาตัว
ให้มีสิทธิได้รับเงินเพิ่มสำหรับตำแหน่งที่มีเหตุพิเศษตามระเบียบนี้ในช่วงเวลาดังกล่าว
ทั้งนี้ ไม่เกิน ๑๘๐ วัน
(๓) การจ่ายเงินเพิ่มสำหรับตำแหน่งที่มีเหตุพิเศษระหว่างลา
ให้จ่ายได้ ดังนี้
(ก) กรณีลาป่วย ให้จ่ายได้ปีหนึ่งไม่เกิน ๖๐ วันทำการ
(ข) กรณีลาคลอดบุตร ให้จ่ายได้ครั้งละไม่เกิน ๙๐ วัน
(ค) กรณีลากิจส่วนตัว ให้จ่ายได้ปีหนึ่งไม่เกิน ๔๕ วันทำการ
เว้นแต่ในปีที่เริ่มรับราชการให้จ่ายได้ไม่เกิน ๑๕ วันทำการ
(ง) กรณีลาพักผ่อนประจำปี
ให้จ่ายได้ไม่เกินระยะเวลาที่ผู้นั้นมีสิทธิลาพักผ่อนประจำปีตามที่กำหนดไว้ในระเบียบว่าด้วยการลาของข้าราชการ
(จ) กรณีลาอุปสมบทในพระพุทธศาสนาหรือลาไปประกอบพิธีฮัจย์ ณ
เมืองเมกกะประเทศซาอุดิอาระเบีย ซึ่งมิใช่เป็นการลาภายในระยะเวลา ๑๒
เดือนแรกที่เข้ารับราชการ
และตั้งแต่เริ่มรับราชการยังไม่เคยอุปสมบทในพระพุทธศาสนาหรือยังไม่เคยประกอบพิธีฮัจย์
ณ เมืองเมกกะ ให้จ่ายได้ไม่เกิน ๖๐ วัน
(ฉ) กรณีลาไปเข้ารับการตรวจเลือกหรือเข้ารับการเตรียมพล
ให้จ่ายได้ไม่เกิน ๖๐ วัน
(ช) กรณีลาไปศึกษา ฝึกอบรม ดูงาน หรือปฏิบัติการวิจัย
ให้จ่ายได้ไม่เกิน ๖๐ วัน
(๔) กรณีถูกสั่งพักราชการ หรือให้ออกจากราชการไว้ก่อน
ให้งดจ่ายเงินเพิ่มสำหรับตำแหน่งที่มีเหตุพิเศษตามระเบียบนี้
หากต่อมาได้รับอนุญาตให้กลับเข้าปฏิบัติหน้าที่
หรือกลับเข้ารับราชการให้จ่ายตามสัดส่วนเดียวกันกับเงินเดือนที่ได้รับในช่วงเวลาดังกล่าว

ข้อ ๘ การจ่ายเงินเพิ่มสำหรับตำแหน่งที่มีเหตุพิเศษ
กรณีพ้นจากการเป็นพนักงาน ป.ป.ท. หรือเจ้าหน้าที่ ป.ป.ท.
ให้จ่ายได้ถึงวันก่อนวันที่มีคำสั่งให้บุคคลนั้นพ้นจากการเป็นพนักงาน ป.ป.ท. หรือเจ้าหน้าที่
ป.ป.ท.
กรณีถึงแก่ความตายให้จ่ายได้ถึงวันที่บุคคลนั้นถึงแก่ความตาย

ข้อ ๙ เงินเพิ่มสำหรับตำแหน่งที่มีเหตุพิเศษตามระเบียบนี้
ให้จ่ายเป็นรายเดือนในลักษณะจ่ายควบกับเงินเดือน แต่ไม่นำไปรวมคำนวณบำเหน็จบำนาญ

ข้อ ๑๐ กรณีมีสิทธิได้รับเงินเพิ่มสำหรับตำแหน่งที่มีเหตุพิเศษหลายตำแหน่ง
ให้เลือกรับเงินเฉพาะตำแหน่งที่มีเหตุพิเศษเพียงตำแหน่งเดียว

ข้อ ๑๑ พนักงาน ป.ป.ท.
และเจ้าหน้าที่ ป.ป.ท. ที่ดำรงตำแหน่งและปฏิบัติหน้าที่อยู่ก่อนที่ระเบียบนี้มีผลใช้บังคับและต่อเนื่องมาจนถึงปัจจุบัน
ให้มีสิทธิได้รับเงินเพิ่มสำหรับตำแหน่งที่มีเหตุพิเศษตามระเบียบนี้
แต่ไม่ก่อนวันที่ระเบียบนี้มีผลใช้บังคับ

ข้อ ๑๒ ให้คณะกรรมการ
ป.ป.ท. รักษาการตามระเบียบนี้ และให้มีอำนาจตีความหรือวินิจฉัยปัญหาเกี่ยวกับการปฏิบัติตามระเบียบนี้


ประกาศ
ณ วันที่ ๓ ธันวาคม พ.ศ. ๒๕๕๕
โสภณ จันเทรมะ
ประธานกรรมการป้องกันและปราบปรามการทุจริตในภาครัฐ



ปริยานุช/ผู้จัดทำ
๑๑ ธันวาคม
๒๕๕๕

ชาญ/ผู้ตรวจ
๑๔ ธันวาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๑๑๔ ก/หน้า ๓๒/๖ ธันวาคม ๒๕๕๕